**Հավելված N 1**

**Հայաստանի Հանրապետության**

**կառավարության 2023 թվականի ….. ……..-ի**

**N …. -Լ որոշման**

**ՈՍԿԵՐՉՈՒԹՅԱՆ ԵՎ ԱԴԱՄԱՆԴԱԳՈՐԾՈՒԹՅԱՆ ԶԱՐԳԱՑՄԱՆ ՀՆԳԱՄՅԱ ԾՐԱԳԻՐ**

**Երևան, 2023 թ.**

**ԲՈՎԱՆԴԱԿՈՒԹՅՈՒՆ**

նախաբան3

Առկա իրավիճակը6

ԾՐԱԳՐԻ նպատակը եվ թիրախը15

ԾՐԱԳՐԻ իրականացման սկզբունքները17

ԾՐԱԳՐԻ խնդիրները18

ԾՐԱԳՐԻ ուղղությունները21

ԾՐԱԳՐԻ ֆինանսավորումը26

ԾՐԱԳՐԻ մշտադիտարկումը 26

**1․ ՆԱԽԱԲԱՆ**

Հայաստանի սոցիալ-տնտեսական զարգացման համատեքստում կարևոր նշանակություն ունի մշակող արդյունաբերության զարգացումը, քանի որ այն ապահովում է երկարաժամկետ ներդրումներ՝ ստեղծելով արտադրական հզորություններ՝ միտված հումքային ռեսուրսների վերամշակմանը և ավելացված արժեքի առավելագույն գեներացմանը հանրապետությունում։ Մշակող արդյունաբերության զարգացումը նաև կարող է ապահովել արտադրության ճյուղային դիվերսիֆիկացիա` ձևավորելով ինչպես աշխատուժ կլանող, այնպես էլ ինովացիոն տեխնալոգիաներ կլանող արտադրություններ։

Վերոնշյալ տեսանկյունից ելնելով` Հայաստանում կարևորվում է մշակող արդյունաբերության ոսկերչության և ադամանդագործության ենթաճյուղի զարգացումը, քանի որ այն ստեղծում է բարձր ավելացված արժեք, ապահովում է հումքից վերջնական արտադրանք արժեշղթան, ունի արտահանման լոգիստիկայի կազմակերպման ավելի պարզ հնարավորություն և կլանում է մեծաքանակ աշխատուժ` լուծելով զբաղվածության խնդիրներ։

 Հայաստանում ոսկերչությունը զարգացած է եղել՝ սկսած վաղեմի ժամանակներից: Հայ ոսկերիչների կողմից արտադրված ոսկերչական իրերը դարեր ի վեր հայտնի են եղել ինչպես Հայաստանի տարածքում, այնպես էլ Հայաստանի տարածքից դուրս։ Հայաստանի ոսկերչության զարգացման և կայուն պահանջարկի ապահովման անկյունաքարն է ոսկեգործական իրերի պատրաստման ոլորտում հայ ոսկերիչների վարպետությունը, ինչը ենթադրում է թե´ հայկական ուրույն մշակույթի արտահայտում, թե´ համաշխարհային մշակութային արժեքների ներդրում ստեղծվող ոսկերչական իրերի մեջ։ Հայկական ոսկեգործական իրերը՝ արտադրված Հայաստանի և սփյուռքի հայ ոսկերիչների կողմից, սպառվում են աշխարհի բազմաթիվ երկրներում:

Հայկական ոսկերչության զարգացմանը նոր թափ հաղորդեց 1950 թվականին արդյունաբերական մասշտաբների արտադրության կազմակերպումը։ Զուգահեռաբար զարգանում էր նաև անհատ ոսկերիչների գործունեությունը։ Հետանկախացման ժամանակաշրջանում ի հայտ եկան նաև ոսկերչության ոլորտի մանր ու միջին ձեռնարկություններ, որոնց արտադրանքը նաև արտահանվում էր։ Ոլորտի շարունակական զարգացումը խթանելու, ինչպես նաև աճող մրցակցային պայմաններում մրցունակություն ապահովելու նպատակով անհրաժեշտ է նշել այն հիմնախնդիրները, որոնք առկա են ոլորտում, մասնավորապես, մասնագիտական կրթության ապահովումը, արտադրական գործընթացի կազմակերպման օպտիմալացումը, օրենսդրական բարեփոխումները, ոլորտի արդյունավետ առաջմղումը, ոլորտում բրենդային համարվող կազմակերպությունների ստեղծմանն աջակցումը և դրանց շարունակական զարգացմանն օժանդակությունը։

 Ադամանդների արդյունաբերությունը սկիզբ է առել շուրջ 150 տարի առաջ և անցել է զարգացման երեք փուլ՝ 1870-1910թթ․, երբ ՀԱՀ-ում հայտնաբերվում են ադամանդի առաջին խոշոր պաշարները և հիմնադրվում է «De Beers» ընկերությունը, որն արդեն 1902թ․ վերահսկում էր ադամանդի համաշխարհային արդյունահանման և վաճառքի 90%-ը: 1910-1950թթ․ հայտնաբերվում են ադամանդի պաշարներ Ռուսաստանում, աֆրիկյան այլ երկրներում։ 1947թ․ «De Beers» ընկերությունը սկսում է «A Diamond is forever» գովազդային արշավը, որի նպատակն էր ադամանդը ներկայացնել որպես սիրո խորհրդանիշ: 1939թ. ԱՄՆ-ում ամուսնական մատանիների 10%-ն ադամանդով էին: «De Beers»-ն ակտիվորեն ձևավորում է ադամանդի բրենդը՝ ներգրավելով ժամանակի հայտնի նկարիչներին, Մեծ Բրիտանիայի արքայական տան անդամներին: 1960-2010թթ․-ին «De Beers»-ի մենաշնորհն ավարտվում է։ Զաիրը, այնուհետև նախկին ԽՍՀՄ-ը սկսում են ադամանդ վաճառել՝ շրջանցելով «De Beers»-ի միասնական դիստրիբուցիոն համակարգը: 2000թ. Եվրահանձնաժողովը ստիպում է «De Beers»-ին վերանայել ռուսական «Alrosa» ընկերության հետ կնքած ադամանդների ձեռքբերման բացառիկ իրավունքը: Ամբողջ ուժով գործարկվում է Բոթսվանայի Ջվանենգ (Jwaneng) հանքավայրը, որի արդյունքում այն դառնում է չմշակված ադամանդի խոշորագույն արտահանողը: Աճում են նաև աֆրիկյան այլ պետություններում արդյունահանման ծավալները: 2003թ. մեկնարկում է Կիմբերլիի գործընթացը, որը նպատակ ուներ կանխել Աֆրիկայի հակամարտության գոտիներից ադամանդների արտահանումը: Ադամանդ արտադրող ընկերությունները հրաժարվում են վաճառել «De Beers»-ի դիստրիբուցիոն համակարգի միջոցով՝ փորձելով իրենց ներկայությունն ապահովել արժեշղթայի բոլոր օղակներում: 90-ականների վերջին ԱՄՆ-ում ամուսնական մատանիների 80%-ը սկսում են արտադրվել ադամանդով: Այսպիսով՝ ադամանդագործությունը լայն կիրառություն է ստանում։

Ոսկերչության և ադամանդագործության ոլորտի զարգացումը Հայաստանում կառավարության ուշադրության կենտրոնում է գտնվել սկսած 2000-ական թվականներից և այն ներառված է եղել արտահանմանն ուղղված արդյունաբերության զարգացման ռազմավարության գերակա ոլորտներում։

Ոլորտի զարգացման շարունակականությունն ապահովելու նպատակով ոսկերչությունը և ադամանադագործությունը ներառվել են նաև ՀՀ կառավարության 2021 թվականի նոյեմբերի 18-ի N 1902-Լ որոշմամբ հաստատված արդյունաբերության զարգացման հինգ գերակա ոլորտների ցանկում։

Հաշվի առնելով Հայաստանի ոսկերչության ավանդույթները և Հայաստանում առկա պայմանները, սփյուռքի ոսկերչության ներուժի գործոնը, ոլորտի արտադրանքի առանձնահատկությունները և համաշխարհային շուկայի կառուցվածքն ու միտումները՝ Հայաստանի ոսկերչության ու ադամանդագործության ոլորտն ունի աճի և միջազգային շուկաներում մասնակցության ընդլայնման զգալի ներուժ:

Սույն ծրագիրը ներկայացնում է ոլորտում առկա իրավիճակը, սահմանում է ոլորտի ծրագրի նպատակները, թիրախները, սկզբունքները, վեր է հանում հիմնական խնդիրները, ինչպես նաև առաջարկում է դրանց հաղթահարման միջոցառումներ։

**2. ԱՌԿԱ ԻՐԱՎԻՃԱԿԸ**

 2022 թվականին ոսկերչական արտադրանքների արտադրության ծավալները համադրելի գներով կազմել են 55,799,664 հազ. դրամ, նախորդ տարվա 29,058,082 հազ. դրամի փոխարեն, ինչը ենթադրում է, որ արտադրանքի ֆիզիկական ծավալի ինդեքսը կազմել է 192%: Մասնավորապես, ոսկերչական զարդերի արտադրությունը 2022 թվականին կազմել է 18,413,375 հազ. դրամ, ինչը նախորդ տարվա ցուցանիշի նկատմամբ աճել է 3.2 անգամ (5,716,986 հազ. դրամ)։ 2022 թվականին ադամանդների մշակումը համադրելի գներով կազմել է 37,301,690 հազ. դրամ, նախորդ տարվա 22,275,660 հազ. դրամ համեմատ, ինչը ենթադրում է, որ ֆիզիկական ծավալի ինդեքսը կազմել է 167,5 %:[[1]](#footnote-1)

2022 թվականին 2021 թվականի համեմատությամբ աճել է նաև ոսկերչական իրերի արտահանման ծավալը՝ լինելով համապատասխանաբար 27.7 տոննա և 18.3 տոննա։ 2022 թվականին ադամանդի արտահանման ծավալը կազմել է 2,366,500 կարատ, իսկ նախորդ տարի՝ 573,300 կարատ (ՀՀ ՊԵԿ մաքսային վիճակագրական տվյալներ)։[[2]](#footnote-2)

2022 թվականին ոսկերչական զարդերի արտադրությամբ զբաղվող կազմակերպությունների քանակը եղել է 60, իսկ ադամանդների մշակմամբ զբաղվողներինը՝ 8։

Ըստ ՀՀ վիճակագրական կոմիտեի տվյալների՝ 2022 թվականին 2021 թվականի համեմատությամբ աճել է ոսկերչական զարդերի արտահանման ծավալը՝ կազմելով 17,121,633 հազ. դրամ. աճի տեմպը նախորդ տարվա նկատմամբ՝ շուրջ 3.6 անգամ։ 2022 թվականին ադամանդի արտահանման ծավալը կազմել է 35,582,175 հազ դրամ՝ նախորդ տարվա նկատմամբ աճելով 96 տոկոսով։

Ոսկեգործական իրերի ներմուծումը Հայաստան փոքր ծավալներ ունի համեմատած տեղական արտադրության, ներքին շուկայում վաճառքի և արտահանման հետ։

Ստորև գծապատկերում ներկայացված են ոսկերչության և ադամանդագործության ոլորտի տարեկան արտադրության և արտահանման ցուցանիշները վերջին տասը տարիներին։

2022թ․ ԱՏԳ ԱԱ 7113 ծածկագրին դասվող ոսկերչական արտադրատեսակներ և դրանց մասերին դասվող ապրանքների ներմուծման մեջ ակնհայտ մեծ թիվ է կազմում Իտալիայից ներմուծումը՝ շնորհիվ ավանդական բարձրորակ և բարձրարժեք արտադրանքի։ Այս խմբին դասվող ապրանքներ ներմուծվում են նաև Չինաստանից, Թուրքիայից, Թաիլանդից, ԱՄԷ-ից, Իսպանիայից և Հնդկաստանից։[[3]](#footnote-3)

 2022թ․ ԱՏԳ ԱԱ 7113 ծածկագրին դասվող ոսկերչական արտադրատեսակներ և դրանց մասերին դասվող ապրանքների արտահանում հիմնականում եղել է Բելառուս (4416․3 կգ՝ 493,100 ԱՄՆ դոլար մաքսային արժեքով), ԱՄԷ (1000․2 կգ՝ 45,714,500 ԱՄՆ դոլար մաքսային արժեքով), Թուրքմենստան (344․8 կգ՝ 12,571,700 ԱՄՆ դոլար մաքսային արժեքով)։[[4]](#footnote-4)

Ուսումնասիրելով հայաստանյան ոսկերչության ոլորտը՝ հարկ է նշել, որ Հայաստանից արտահանվում է կիսամշակ ոսկին՝ «դորե» համաձուլվածքի տեսքով, այնուհետև, ոսկին որպես հումք, ներմուծվում է: Արտադրության մեջ օգտագործվող «999» հարգի ոսկին ներմուծվում և վաճառվում է բանկերի կողմից։

2022թ․ Հայաստանից ԱՏԳ ԱԱ 7108 ծածկագրին դասվող ոսկի (ներառյալ ոսկի՝ պլատինից գալվանական ծածկույթով)` չմշակված կամ կիսամշակված կամ փոշու տեսքով՝ արտահանվել է ԱՄԷ (4843․3 կգ՝ 255,939,900 ԱՄՆ դոլար մաքսային արժեքով), Թուրքիա (1018․7 կգ՝ 57,836,500 ԱՄՆ դոլար մաքսային արժեքով), Իտալիա (27․1 կգ՝ 1,455,900 ԱՄՆ դոլար մաքսային արժեքով), Հնդկաստան (2949․4 կգ՝ 97,493,800 ԱՄՆ դոլար մաքսային արժեքով), ՌԴ (27․4 կգ՝ 1,223,700 ԱՄՆ դոլար մաքսային արժեքով), իսկ ներմուծվել է հիմնականում ՌԴ-ից (4479․4 կգ՝ 209,768,800 ԱՄՆ դոլար մաքսային արժեքով, ներմուծման մոտ 90 %-ը), ԱՄՆ-ից (125․9 կգ՝ 7,155,800 ԱՄՆ դոլար մաքսային արժեքով), ԱՄԷ-ից (308․9 կգ՝ 17,602,600 ԱՄՆ դոլար մաքսային արժեքով)։[[5]](#footnote-5)

 Հայաստանում, ըստ ոչ պաշտոնական տվյալների, կան մոտ 10,000 ոսկերիչներ։ Ընդ որում՝ կան շուրջ 20 ընկերություններ, որոնք ունեն 10-30 աշխատակից, մինչև 10 աշխատակից ունեցող ընկերությունների թիվը մի քանի հարյուր է, մնացածը անհատ ոսկերիչներ են, որոնք կենտրոնացած են ոսկերչական իրերի առևտրի կենտրոններում։ Անհատ ոսկերիչների նմանօրինակ կենտրոնացվածության պատճառն այն է, որ այն բնորոշվում է արժեշղթայի գրեթե բոլոր օղակների առկայությամբ՝ սկսած հումքի ձեռքբերումից մինչև վերջնական արտադրանքի սպառումը։

 Ոլորտի արտադրանքը, որը հիմնականում ձեռքի աշխատանք է, իրենից ներկայացնում միջազգային ընկերությունների արտադրանքի կրկնօրինակում, ինչպես նաև միջազգային ճանաչում ունեցող հայ ոսկերիչների կողմից արտադրված արտադրանք։

 Ոլորտում առկա ոսկեգործական ձեռնարկությունների գերակշիռ մասը տեղական կապիտալով են: Կան արտադրողներ, ովքեր իրենց արտադրանքը ամբողջապես կամ հիմնականում արտահանում են: Կան նաև ձեռնարկություններ, որոնք աշխատում են արտապատվիրման մոդելով՝ ծառայություն մատուցելով օտարերկրյա պատվիրատու ընկերություններին:

 Ոսկերչության ոլորտի արտադրողների մեծ մասը դեռևս որոշ չափով օգտագործում է խորհրդային և հետխորհրդային ժամանակներից մնացած սարքավորումներ, սակայն, զգալի տարածում ունեն նաև ժամանակակից արտադրական սարքավորումները և տեխնոլոգիաները:

 Ոլորտում հիմնախնդրային է հանդիսանում արտադրանքին ներկայացվող պահանջների կատարման հարցը, ինչպես նաև ոլորտում ոչ բավարար վերահսկողության մակարդակը։

 Անհատ ոսկերիչների կողմից արտադրվող արտադրանքը հիմնականում սպառվում է ներքին շուկայում։ Ներքին սպառումը ներառում է նաև զբոսաշրջիկների կողմից կատարված ձեռքբերումները, որը նպաստում է նաև երկիրի բրենդինգին։

 Հայաստանում ոսկերչության ոլորտում օգտագործվող ոսկին գրեթե ամբողջությամբ ներմուծվում է։ Քանի որ ոլորտին բնորոշ է համաշխարհային գնի ամենօրյա փոփոխությունը, ուստի արտադրողները ոսկին գնում են արտադրական պահանջներին համապատասխան, այսինքն՝ ոսկին չեն գնում երկարատև պաշարելու նպատակով։

 Ոսկու ներմուծումը բնութագրվում է արդարացված պատճառով, այն է՝ Հայաստանում ոսկու զտարկում չի իրականացվում, սակայն առկա են զտարկում իրականացնելու փոքր հզորություններ ոչ արդիական տեխնոլոգիաներով։

 Հայաստանում արդյունահանվող ոսկու զտարկումը տեղում իրականացնելը պահանջում է բավականին մեծ ֆինանսական ներդրումներ և կարիք ունի իրագործելիության արդյունավետության ուսումնասիրության։

 Հայաստանի ոսկեգործական իրերի արտադրության ոլորտում բավականին մեծ ծավալ է գրավում ադամանդյա զարդերի արտադրությունը։ Ոսկերգործական արտադրանքի արտադրությունում օգտագործվող ադամանդի մի մասը ևս ներկրվում է, թեև Հայաստանում իրականացվում է ադամանդի մշակում։

 Այսօր ադամանդագործությունը կենտրոնացված է մի շարք աշխարհագրական կետերում: Սա պայմանավորված է թե´ պատմական հանգամանքներով (Բելգիա՝ Անտվերպեն, Իսրայել՝ Ռամաթ Գան), թե´ ազգային առանձնահատկությունների և տնտեսական արդյունավետության պատճառներով (Հնդկաստան՝ Սուրաթ, ԱՄՆ՝ Նյու Յորք, Թաիլանդ, Չինաստան)։ Ադամանդի վերամշակման ոլորտում գերակշռում են ընտանեկան ձեռնարկությունները:

 Հայաստանի ոսկեգործության ոլորտում գործում են արտադրողների երկու միություններ՝ «Հայաստանի ոսկեգործների և ադամանդագործների ասոցիացիա»-ն և «Հայ ոսկերիչների միջազգային ասոցիացիա»-ն (Armenian Jewelers Association, AJA):

 «Հայ ոսկերիչների միջազգային ասոցիացիա»-ն հիմնադրվել է 1997թ.-ին և ներկայումս ներառում է շուրջ 5,000 հայ ոսկերիչ աշխարհի մոտ 30 երկրներից: Այն գրասենյակներ ունի մի շարք երկրներում՝ ԱՄՆ, Ռուսաստան, Ֆրանսիա, Լիբանան, Թաիլանդ, Ճապոնիա, Հոնկոնգ և այլն: Դեռևս 2011թ.-ին Երևանում բացվել է AJA-ի կողմից կազմակերպված ոսկերչական առաջին միջազգային ցուցահանդեսը, որին մասնակցել են ավելի քան 70 ընկերություն և անհատ ոսկերիչներ Հայաստանից, ԱՄՆ-ից, Լիբանանից, Շվեյցարիայից, Կանադայից, Իտալիայից և այլ երկրներից:

 Ոլորտում առկա են նաև կրթական խնդիրներ, մասնավորապես, ոսկերչական արհեստը ուսուցանվում է հիմնականում ոսկերիչների մոտ անհատական դասընթացների ձևաչափով, և գրեթե չի գործում ուսուցման ինստիտուցիոնալ մոտեցում։

 Նախնական և միջին մասնագիտական կրթության ոլորտում հաճախ ապահովված չեն որակյալ կադրեր պատրաստելու համար բավարար պայմաններ։

 Ոսկերչություն ուսուցանվում է 11 ՆՄՄՊՈՒՀ-երում (նախնական և միջին մասնագիտական պետական ուսումնական հաստատություններ)՝ հիմնականում արհեստագործական ուսումնարաններ և տեխնիկական քոլեջներ, որոնցից 4-ը գտնվում են Երևանում, իսկ 7-ը՝ ՀՀ մարզերում: Նախնական և միջին մասնագիտական կրթության մակարդակում առկա են 3 հիմնախնդիրներ՝

* նյութատեխնիկական հին բազա,
* ոլորտի որակյալ դասավանդող մասնագետների պակաս,
* ուսանողների պրակտիկան կազմակերպելու բարդություններ․ արտադրողները հիմնականում հակված չեն ուսանողների պրակտիկան իրենց մոտ անցկացնելու կազմակերպմանը՝ ելնելով անվտանգության (ոսկու հնարավոր կորստի և խոտանի նկատառումներից):

Ոլորտում ներկայումս առկա են հարկային և մաքսային որոշ արտոնություններ։Մասնավորապես, թանկարժեք մետաղների (բացառությամբ թանկարժեք մետաղներից պատրաստված արտադրանքի (իրերի), այդ թվում՝ ոսկերչական և այլ իրերի , ինչպես նաև թանկարժեք մետաղներից պատրաստված ԱՏԳ ԱԱ 7106, 7108, 7109 00 000 0, 7110, 7113, 7115 ծածկագրերին դասվող ոսկերչական նշանակության կիսապատրաստուկների օտարումը և ՀՀ կառավարության 07․12․2017թ․ N 1564-Ն որոշման ցանկում նշված թանկարժեք քարերի օտարումը ազատված են ԱԱՀ-ից: ԱԱՀ-ից ազատված են նաև ԱՏԳ ԱԱ 71 ապրանքային խմբին (բացառությամբ ԱՏԳ ԱԱ 7112 ծածկագրին և ԱՏԳ ԱԱ 7116 ծածկագրի) դասվող թանկարժեք քարերի և թանկարժեք մետաղների ներմուծումները։ Միաժամանակ, ԵԱՏՄ անդամ չհանդիսացող երկրներից որոշակի ԱՏԳ ԱԱ ծածկագրերին դասվող թանկարժեք քարերի և մետաղների ներմուծումների դեպքում կիրառվում են 0 տոկոս մաքսատուրքի դրույքաչափեր։

 Հայաստանում ոսկու շուկայի բացերից են հանդիսանում արտադրանքին ներկայացվող պահանջների նկատմամբ ոչ բավարար հսկողությունը և դրա հետ կապված խնդիրները։

 Ընդհանուր գնահատական տալով ոլորտի գործունեությանը՝ կարելի է նշել հետևյալ **ուժեղ կողմերը**՝

* Հայաստանի ոսկեգործության դարավոր ավանդույթներ,
* հայ ոսկեգործության դրական համբավ որոշ արտահանման շուկաներում,
* հարկային և մաքսային բարենպաստ դաշտ Հայաստանում,
* ոլորտային ասոցիացիաների առկայություն,
* սփյուռքի ներդրումներով գործող ընկերություններով պայմանավորված արտադրական նոր տեխնոլոգիաների և արտահանման շուկաների տիրապետում։

Ոլորտի **թույլ կողմերն են**՝

* ոլորտի արտադրության և տեղական շուկայում սպառման բարձր ստվերայնություն,
* արտադրանքին ներկայացվող պահանջների ապահովման և վերահսկման անբավարար մակարդակ,
* հայկական ինքնատիպ դիզայնի գրեթե բացակայություն,
* մասնագիտական կրթության անբավարար մակարդակ,
* ոլորտի ընկերությունների շուկայավարման և ոլորտի ներքին և արտաքին առաջմղման անբավարար մակարդակ,
* ընկերությունների արտադրանքի թույլ բրենդինգ։

Ոլորտում առկա **հնարավորություններն են**՝

* պետական աջակցության ընթացիկ ծրագրի առկայություն,
* հայկական ոսկեգործական արտադրանքի ավանդական շուկաների առկայություն,
* ԵԱՏՄ տարածքում հարգադրոշմների փոխադարձ փոխճանաչելիության գործընթացի իրականացում,
* սփյուռքի ներուժ,
* ասիական/արաբական սպառման շուկաների շարունակական աճի կանխատեսվող դինամիկա,
* զբոսաշրջության աճ Հայաստանում։

Ոլորտում **առկա վտանգներն են** ՝

* հումքի (ոսկի, ադամանդ) ամբողջապես ներկրում և կախվածություն համաշխարհային միտումներից,
* համաշխարհային ոլորտում մրցակցության ուժեղացման և շահութաբերության մարժաների ավելի ու ավելի ցածր դառնալու միտում,
* համաշխարհային նոր ճգնաժամ։

 Ադամանդի արդյունահանումը խիստ կենտրոնացված է: Ոլորտում գերակշռում են խոշոր ԱԱԿ-ները` «Alrosa», «DeBeers», «Rio Tinto», «BHP Billiton»-ը։

2000-ականներին ՌԴ-ից քվոտա է տրամադրվում ՀՀ-ին՝ «ALROSA»-ից հումք ձեռք բերելու համար, ինչը նպաստել է հայկական արտադրությունների ընդլայնմանը: Հարկ է նշել, որ 2002թ.-ն ՀՀ-ում մշակվել է 370 հազ. կարատ ադամանդ։

 2022թ․ Հայաստանից ԱՏԳ ԱԱ 7102 ծածկագրին դասվող ապրանք՝ ալմաստներ մշակված կամ չմշակված, հիմնականում արտահանվել են ՌԴ, Բելառուս, Բելգիա, ԱՄՆ, Իսրայել։ Արտահանում եղել է նաև դեպի Հոնկոնգ, Գերմանիա, Կանադա, Վրաստան, ԱՄԷ։

 Ոսկերչության և ադամանդագործության զարգացման հարցում էական նշանակություն ունի 2021թ․ դեկտեմբերի 9-ի Կառավարության N 1988-Ա որոշմամբ «Հայ-Ալմաստ» ՓԲԸ-ի հիմնադրումը։ Ընկերության ստեղծումը նպատակ է ունեցել Հայաստանի Հանրապետության տարածքում գործող ադամանդագործական և ոսկեգործական ընկերությունների կոնսոլիդացված պահանջարկն սպասարկելու, այն է՝ նույն ընկերությունների կողմից իրականացված կանխավճարների հաշվին բնական ալմաստի և թանկարժեք մետաղների հումք արդյունահանող ընկերություններից միասնական խմբաքանակով և (կամ) մեկ լոտով կատարել գնումներ և Հայաստանի Հանրապետության տարածքում գործող վերոհիշյալ ընկերություններին մեկ լոտով կամ խմբաքանակով փոխանցել։ Ընկերությունը բնական ալմաստի և թանկարժեք մետաղների հումք արդյունահանող ընկերություններից միասնական խմբաքանակով և (կամ) մեկ լոտով գնումներ է կատարում բացառապես նույն ընկերություններից այդ նպատակով ստացած կանխավճարների հաշվին։ Հարկ է նշել, որ  ընկերությունը բնական ալմաստի և թանկարժեք մետաղների հումք արդյունահանող ընկերություններից գնում է կատարում բացառապես այն խմբաքանակի և (կամ) լոտի, որն ընտրել են ընկերությանը կանխավճար (կանխավճարներ) փաստացի վճարած Հայաստանի Հանրապետության տարածքում գործող ադամանդագործական և ոսկերչական  ընկերությունների լիազոր ներկայացուցիչները: Այնուհետև ընկերությունը գնված խմբաքանակը և (կամ) լոտը՝ անկախ կազմից և պարունակությունից, պետք է հանձնի կանխավճար փաստացի վճարած ընկերությունների լիազոր ներկայացուցչին և անմիջապես հաշվանցի կանխավճարի գումարը՝ ստանալով միայն կոմիսիոն վարձատրություն գործարքի կազմակերպման համար:

Հարկ է ընդգծել, որ 2023 թվականի հոկտեմբերի 1-ի դրությամբ՝ ներմուծվել և տեղաբաշխվել է 1,479 հազ. կարատ ալմաստ։

Ոսկերչության և ադամանդագործության ոլորտի առաջմղման հարցում կարևոր քայլ հանդիսացավ նաև ԵԱՏՄ միջկառավարական խորհրդի միջոցառումների պլանը՝ ուղղված ԵԱՏՄ անդամ երկրների ոսկերչական արտադրանքի առաջմղմանը երրորդ երկրների շուկաներում։ Միջոցառումների պլանը բաղկացած է երեք հիմնական մասերից․

1․ բարձրացնել ԵԱՏՄ անդամ երկրների ոսկերչական արտադրանքի մրցունակությունը (թանկարժեք մետաղների և քարերի արտադրությամբ զբաղվող կազմակերպություններին հումքի մատակարարման և երկարաժամկետ պայմանագրերի կնքման հետ կապված խորհրդատվություն, զտված ոսկու և արծաթի ԵԱՏՄ միասնական մաքսային դրույքաչափի փոփոխությունների առաջարկների դիտարկում),

2․ ԵԱՏՄ անդամ երկրների ոսկերչական արտադրանքի արտահանմանն ուղղված միջոցառումների իրականացում (ԵԱՏՄ և երրորդ երկրների ոսկու շուկայի և ոսկերչական արտադրանքի շուկայի մոնիթորինգ, մասնակցություն ցուցահանդեսներին և կոնֆերանսներին, լրացուցիչ մեխանիզմների առաջադրում՝ ուղղված գործող և ստեղծվող ոսկերչական արտադրանքի բրենդի ստեղծմանը),

3․ ԵԱՏՄ անդամ երկների ոսկերչական արտադրանքի առաջմղման լրացուցիչ մեխանիզմների ստեղծում (ցուցահանդես-վաճառքների և արտադրողների բիզնես ծրագրերի ցանկի կազմում, ԵԱՏՄ մաքսային տարածքում հումքի, ջարդոնի և թանկարժեք մետաղներ պարունակող թափոնների վերամշակման թույլտվությունների ընթացակարգի պարզեցման և ԵԱՏՄ միության մաքսային տարածքում վերամշակման արդյունքում արտադրված արտադրանքի նույնականացման կարգի պարզեցման հարցի ուսումնասիրություն և այլն)։

**3․ ԾՐԱԳՐԻ ՆՊԱՏԱԿԸ ԵՎ ԹԻՐԱԽԸ**

Սույն ծրագրի նպատակը ոսկերչության և ադամանդագործության շարունակական զարգացման ապահովումն է՝ ոլորտի մրցունակության, արդյունավետության և ճանաչելիության բարձրացման ճանապարհով։

Հիմնական նպատակին հասնելը ենթադրում է որոշակի ենթանպատակների առաջադրում և իրագործում։ Որպես ենթանպատակներ կարելի է առանձնացնել՝

1. ոսկերչության և ադամանդագործության ոլորտի զարգացման համար բարենպաստ օրենսդրության առկայություն,
2. ոսկերչության և ադամանդագործության ոլորտի անհրաժեշտ կադրային ապահովում,
3. ոսկերչության և ադամանդագործության ոլորտի ընկերությունների արտադրողականության բարձրացում,
4. ոսկերչության և ադամանդագործության ոլորտի արտադրանքի միջազգային ճանաչելիության բարձրացում,
5. ոսկերչության և ադամանդագործության ոլորտ ներդրումների ներգրավում։

Սույն ծրագրի իրագործումը ենթադրում է առաջիկա հինգ տարիներին ոսկերչության և ադամանդագործության ոլորտի ցուցանիշների էական բարելավում, մասնավորապես՝ արտադրության և արտահանման ծավալների շեշտակի ավելացում։

 Ծրագրի իրականացմանն ուղղված միջոցառումների արդյունքում ոլորտի արտադրական ընկերությունների թիրախային ցուցանիշները կունենան հետևյալ պատկերը․

|  |  |  |
| --- | --- | --- |
|  | 2022 թ․ | 2024-2028 թթ․Ներդրումների արդյունքում |
| Ոսկերչական զարդերի արտադրություն | Ադամանդներիմշակում\* | Ոսկերչական զարդերի արտադրություն | Ադամանդների մշակում\* |
| Արտադրության/մշակման ծավալներ /մլրդ դրամ/ | 18.4 | 37.3 | 50 | 100 |
| Արտահանման ծավալներ /մլրդ դրամ/ | 17.1 | 35.58 | 45 | 95 |
| Աշխատողների թվաքանակ /մարդ/ | 481 | 360 | 1000 | 700 |

\*- ցուցանիշը ներառում է և սեփական արտադրանքի ծավալները և արտապատվիրման ծավալները[[6]](#footnote-6)

**4․ ԾՐԱԳՐԻ ԻՐԱԿԱՆԱՑՄԱՆ ՍԿԶԲՈՒՆՔՆԵՐԸ**

Հաշվի առնելով Հայաստանի Հանրապետությունում ոսկերչության և ադամանդագործության զարգացման աստիճանը, ոլորտի դարավոր ավանդույթները, ինչպես նաև ոլորտի առանձնահատկությունները՝ ծրագրի իրականացման հիմքում ընկած են հետևյալ սկզբունքները՝

1. ոլորտի զարգացմանն ուղղված միջոցառումների իրականացման անհրաժեշտության հիմնավորում և դրանց իրականացման հետևանքով ակնկալվող արդյունքի հստակ սահմանում,
2. արդյունաբերության զարգացման հինգ գերակա ոլորտներից յուրաքանչյուրին հատկացվող ֆինանսական միջոցների հստակ տարանջատում և սահմանում,
3. ծրագրի հիմքում ընկած միջոցառումների իրականացում և դրանց դինամիկ զարգացում՝ հաշվի առնելով ներկա և ապագա հնարավոր մարտահրավերները,
4. ծրագրի իրականացում «Պետություն-մասնավոր հատված երկխոսություն» տրամաբանությամբ,
5. ոլորտի զագացմանն ուղղված միջոցառումների իրականացումը պետք է բխի պետության, մասնավոր հատվածի և հանրության ընդհանուր շահերից,
6. ծրագրի իրականացումը պետք է նպաստի ոսկերչության և ադամանդագործության համար առավել կայուն և կանխատեսելի միջավայրի ձևավորմանը։

**5․ ՈԼՈՐՏԻ ԶԱՐԳԱՑՄԱՆ ԽՆԴԻՐՆԵՐԸ**

 Սույն ծրագրով անհրաժեշտ է վերհանել, նախանշել և լուծել ոսկերչության և ադամանդագործության զարգացման համար խնդիրների այն համախումբը, որոնց լուծումը կբերի ինչպես ոլորտի զարգացման խոչընդոտների վերացմանը, այնպես էլ զարգացման նոր հնարավորությունների ձևավորմանը։

 Խնդիրները դասակարգվում են հետևյալ խմբերում՝

1. **Օրենսդրական և կազմակերպչական խնդիրներ** - ոլորտը կարգավորող և ոլորտին առնչվող օրենսդրական և ենթաօրենսդրական ակտերում առկա է փոփոխություններ և լրացումներ կատարելու անհրաժեշտություն, ինչը հնարավորություն կտա ոլորտի արտադրանքի նկատմամբ վստահելիության մակարդակի բարձրացմանը, կնպաստի համաշխարհային շուկայում հայկական արտադրանքի նկատմամբ պահանջարկի աճին, ընթացող գլոբալ գործընթացների ֆոնին կապահովի ոլորտի ինտեգրման հնարավորությունները, որն իր հերթին կհանգեցնի արտահանման ծավալների ընդլայնմանը։ Անհրաժեշտ է ձևավորել այնպիսի հարկային միջավայր, որը կնպաստի ոլորտում արդար մրցակցության ապահովմանը։ Միաժամանակ, ոլորտի զարգացման համար կարևոր է գործընթացների իրականացումը ապահովել բոլոր շահագրգիռ կողմերի երկխոսության ճանապարհով, որի համար բացակայում են անհրաժեշտ հարթակները։ Հարկ է նշել, որ նշված հարթակը հնարավոր է օգտագործել ոլորտի գործարարների միջև համագործակցության ձևավորման համար։
2. **Մասնագիտական կարողությունների զարգացման և արտադրողականության բարձրացման խնդիրներ** - ոսկերչության և ադամանդագործության ոլորտի զարգացման համար կարևորագույն բաղադրիչներից է կադրային ապահովումը։ Մասնավորապես, ոլորտին անհրաժեշտ է ոսկերիչների, դիզայներների, տեխնոլոգների առկայություն, ինչպես նաև տեխնոլոգիական զարգացմանը զուգնթաց դրանց կիրառումն ապահովող համապատասխան կադրեր։ Ներկայումս հանրապետությունում այս ոլորտի կադրերի պատրաստման գործընթացը գտնվում է ինստիտուցիոնալ ցածր մակարդակի վրա։ Ոլորտի զարգացման և միջազգային մրցունակության համար կարևորվում է նաև արտադրողականության բարձրացումը, և այս առումով տեղական ընկերությունները գտնվում են ոչ բավարար մակարդակում։ Արտադրողականության բարձրացումը պետք է ապահովել ինչպես որակյալ կադրերի առկայությամբ, այնպես էլ տեխնոլոգիական վերազինման արդյունքում։
3. **Արտահանման զարգացման և ճանաչելիության բարձրացման խնդիրներ** – Հայ ոսկերչության մասին արտերկրում առկա է որոշակի ճանաչելիություն, սակայն հայկական արտադրության ոսկերչական արտադրությունների մասին ճանաչելիությունը գտնվում է ցածր մակարդակում, և այս ուղղությամբ իրականացվող աշխատանքները դեռևս բավարար չեն։ Տեղական ընկերություններն աշխատում են սահմանափակ քանակի արտահանման շուկաներում, և առկա են դիվերսիֆիկացման խնդիրներ, ինչպես նաև Հայաստանը, որպես ոսկեգործական երկիր, աշխարհին ներկայացված չէ բավարար չափով։
4. **Ոլորտի հումքային բազայի ապահովման խնդիրներ** – ոլորտի գործունեության համար անհրաժեշտ հումքը ներկրվում է, մասնավորապես՝ և՛ ոսկին, և՛ թանկարժեք ու կիսաթանկարժեք քարերը։ Հայաստանում առկա հումքային պաշարները չեն վերամշակվում բավարար մակարդակի, իսկ ներկրվող հումքի մատակարարման աղբյուրները սահմանափակ են։ Հետևաբար ներկայումս առկա է խնդիր մատակարարման աղբյուրների դիվերսիֆիկացման և տեղական ներուժի օգտագործման առումով։
5. **Արտադրանքին ներկայացվող պահանջների (այսուհետ՝ որակի պահանջներ) ապահովման և հսկողության խնդիրներ** – ոլորտի զարգացման և համբավի բարձրացման առումով կարևորվում է որակի պահանջների ապահովումը։ Ներկայումս ոլորտի արտադրանքի նկատմամբ որակի պահանջների հսկողության իրականացումը գտնվում է ցածր մակարդակի վրա։ Այս ենթատեքստում առկա են վարչարարության ոչ բավարար լինելու խնդիրներ։ Առկա է նաև հարգորոշման և հարգադրոշման համակարգի բարելավման անհրաժեշտություն, ինչպես նաև, հաշվի առնելով, որ պոտենցիալ շուկաներում ներդրվում են դրոշմավորման պահանջներ, անհրաժեշտություն է առաջանալու նաև հանրապետությունում այդ համակարգերի ներդրման, ինչն էլ ավելի վերահսկելի կդարձնի արտադրանքի որակը։

**6․ ՈԼՈՐՏԻ ԶԱՐԳԱՑՄԱՆ ՈՒՂՂՈՒԹՅՈՒՆՆԵՐԸ**

 Դիտարկելով ծրագրի զարգացման ուղղությունները՝ հարկ է ի սկզբանե նշել, որ ոլորտը տարբերվում է իր առանձնահատկություններով։ Ոսկերչության և ադամանդագործության ոլորտի զարգացման համատեքստում անկյունաքարային են համարվում այնպիսի միջոցառումների իրականացումը, որոնք ուղղված կլինեն վերոնշյալ խնդիրների լուծմանը։ Ոսկերչության և ադամանդագործության զարգացման ուղղություններն են՝

1. **Օրենսդրական բարեփոխումներ և մասնավոր հատվածի հետ երկխոսություն -** Այս ուղղության համատեքստում նախատեսվում է ոլորտը կարգավորող օրենսդրությունը բարեփոխել այնպես, որ հնարավորություն ստեղծի տնտեսավարող սուբյեկտներին գործել՝ ԵԱՏՄ կարգավորումների շրջանակներում նախատեսված սկզբունքներով՝ օգտվելով այդ շուկա դուրս գալու պարզեցված մեխանիզմներից և հավասար մրցակցային դաշտում, մասնավորապես՝
2. կմշակվեն անհրաժեշտ իրավական ակտերի փաթեթներ, ինչը կապահովի տեղական ոսկերչական արտադրանքի հարգադրոշմների փոխճանաչելիություն ԵԱՏՄ տարածքում,
3. ՀՀ Հարկային օրենսգրքի 147-րդ հոդվածի 39-րդ կետի համաձայն՝ նվազեցվող եկամուտներ են հանդիսանում առևտրի իրականացման վայրերում (ոսկու շուկաներում) վաճառասեղանների կամ վաճառակետերի միջոցով թանկարժեք մետաղների, թանկարժեք մետաղներից պատրաստված իրերի կամ թանկարժեք քարերի առք ու վաճառքի գործունեություն իրականացնող հարկային գործակալին օտարվող ոսկու և թանկարժեք քարերի դիմաց ստացվող եկամուտները։ Այստեղ ներառված չեն այն եկամուտները, որոնք ֆիզիկական անձը կարող է ստանալ այն հարկային գործակալներից, որոնք գործունեություն չեն իրականացնում առևտրի իրականացման վայրերում։

Կմշակվի համապատասխան իրավական ակտ, ինչը կապահովի հավասար մրցակցային պայմաններ բոլոր տնտեսվարողների համար։

1. **Մասնագիտական կարողությունների զարգացման և արտադրողականության բարձրացման ապահովում –** Այս ուղղության ենթատեքստում նախատեսվում է ոսկերչության և ադամանդագործության ոլորտը համապատասխան որակյալ կադրերով ապահովելու և ոլորտի արտադրողականությունը բարձրացնելու նպատակով մի շարք գործողություններ, մասնավորապես՝
2. ոլորտի ընկերությունների համար Հայաստանում մասնագիտական սեմինարների և վարպետության դասերի կազմակերպում և մասնակցություն այլ երկրներում կազմակերպվող ոլորտի մասնագիտական սեմինարներին՝ ներգրավելով հայ և միջազգային մասնագետների,
3. տեղական ընկերություններին օժանդակել անհրաժեշտ կադրերի պատրաստման և վերապատրաստման հարցում,
4. ապահովել նախնական և միջին մասնագիտական կրթական հաստատությունների և արտադրող ընկերությունների միջև համագործակցությունը՝ ուղղված անհրաժեշտ կադրերի պատրաստմանը,
5. ոլորտում նոր տեխնոլոգիաների կիրառման նպատակով օժանդակել տեղական արտադրողներին միջազգային գործընկերների հետ փորձի փոխանակման և այդ տեխնոլոգիաներն օգտագործելու նպատակով համապատասխան կադրերի պատրաստման հարցում,
6. օժանդակել ոլորտի համար դիզայներների և որակի պահանջների նկատմամբ հսկողություն իրականացնող մասնագետների պատրաստման հարցում,
7. օժանդակել ոլորտի ընկերություններին արտերկրում կադրերի պատրաստմանը համաֆինանսավորման սկզբունքով,
8. սեփական արտադրություններում կադրերի պատրաստման նպատակով օժանդակել տեղական արտադրողներին,
9. տեխնոլոգիական նորությունների մասին պարբերաբար տրամադրել տեղեկատվություն տեղական արտադրող ընկերություններին, ինչպես նաև օժանդակել տեղական ընկերությունների մասնակցությունը արտերկրի տեխնոլոգիական ցուցահանդեսներին և նմանատիպ միջոցառումներին,
10. տեխնոլոգիական վերազինման նպատակով տեղական արտադրություններին տրամադրել ֆինանսական աջակցություն։
11. **Արտահանման զարգացում և ճանաչելիության բարձրացում -** Այս ուղղության ենթատեքստում նախատեսվում է իրականացնել միջոցառումներ, որոնք ուղղված կլինեն ոսկերչության և ադամանդագործության ոլորտի արտաքին շուկայում ներկայացվածության բարձրացմանը, արտահանման շուկաների դիվերսիֆիկացմանը, արտահանման շուկաներ մուտք գործելու ընթացակարգերի պարզեցմանը, ինչպես նաև Հայաստանը, որպես «ոսկերչական երկիր» և այս ոլորտի գործունեության համար բարենպաստ միջավայր ներկայացնելուն, մասնավորապես՝
12. ոլորտի ընկերություններին տարբեր միջազգային ցուցահանդեսներին մասնակցության օժանդակության տրամադրում համաֆինանսավորման սկզբունքով,
13. միջազգային ցուցահանդեսների և ոլորտին վերաբերվող միջազգային այլ միջոցառումների մասին տեղական ընկերություններին պարբերական տեղեկատվության տրամադրում,
14. ոլորտի ընկերություններին նոր շուկաներ դուրս գալու նպատակով այդ շուկաներում կազմակերպվող ոլորտին առնչվող միջոցառումներին մասնակցության օժանդակության տրամադրում,
15. միջազգային մասնագիտական մեդիայի միջոցով ոլորտի առաջմղում՝ միջազգային հեղինակավոր զբոսաշրջային ուղեցույցներում, Հայաստանի զբոսաշրջային պորտալում ոլորտի մասին նյութերի տեղադրում և զբոսաշրջային երթուղիներում ոլորտի ընկերություններ այցելությունների ներառման աջակցություն, միջազգային մասնագիտական ամսագրերի լրագրողների այցերի կազմակերպում Հայաստան և վերջիններիս հետ անհատական աշխատանք ոլորտի վերաբերյալ մասնագիտական ամսագրերում նրանց կողմից հոդվածների հրապարակման համար,
16. Հայաստանում ամենամյա «Հայկական ոսկերչական շաբաթ» միջոցառման (փառատոն) կազմակերպում և դրա միջազգայնացում, որի շրջանակներում կապահովվի լայն միջազգային մասնակցություն,
17. մասնագիտական մեդիայի տարեկան 3 լրագրողի մեկշաբաթյա այց Հայաստանում ամենամյա «Հայկական ոսկերչական շաբաթ» միջոցառմանը,
18. «Մերիդիան» ազատ տնտեսական գոտու հնարավորությունների ներկայացում միջազգային հարթակներում և գործունեության ակտիվացմանն ուղղված աշխատանքների իրականացում,
19. ոլորտի միջազգային հայտնի բրենդների ներգրավում՝ արտադրություն կազմակերպելու նպատակով,
20. ԵԱՏՄ շրջանակում միասնական բրենդի ձևավորման և համատեղ ծրագրերի իրականացմամբ արտահանմանն ուղղված աշխատանքների ապահովում։
21. **Ոլորտի հումքային բազայի ապահովում –** վերջին ժամանակներս իրականացվել են մի շարք աշխատանքներ ոլորտին հումքով ապահովման ուղղությամբ, մասնավորապես ստեղծվել է «Հայ-Ալմաստ» ընկերությունը, որը համագործակցելով ռուսական «Ալռոսա» ընկերության հետ՝ տեղական ադամանդագործական ընկերություններին ապահովում է անհրաժեշտ հումքով։ Սակայն անհրաժեշտ է աշխատանքներ իրականացնել նաև թանկարժեք մետաղների հումքի կայուն ապահովման, տեղական հումքի ապահովման և հումքի մատակարարման աղբյուրների դիվերսիֆիկացման ուղղությամբ, մասնավորապես՝
22. ներդնել մեխանիզմ«Հայ-Ալմաստ» ընկերության միջոցով տեղական ոսկեգործական ընկերություններին թանկարժեք մետաղների ձուլակտորներով մատակարարումն ապահովելու ուղղությամբ,
23. ալմաստ արդյունահանող այլ ընկերությունների հետ ձեռք բերել պայմանավորվածություն տեղական ադամանդ վերամշակող ընկերությունների հումքի մատակարարման նպատակով,
24. աջակցել Հայաստանում ոսկու զտարկման գործարանի ստեղծմանը,
25. մշակել ֆինանսական աջակցության գործիքներ հումքի ձեռքբերումն օժանդակելու նպատակով։
26. **Արտադրանքին ներկայացվող պահանջների ապահովում և հսկողություն –** ոլորտի զարգացման և ճանաչելիության բարձրացման տեսանկյունից կարևոր դերակատարում ունի արտադրանքի որակի պահանջների պահպանումը, արտադրական պրոցեսի և որակի պահանջների նկատմամբ թափանցիկության ապահովումը և այդ ամենի նկատմամբ պատշաճ հսկողության սահմանումը։ Այս նպատակով նախատեսվում է հետևյալը՝
27. հարգորոշման և հարգադրոշման առավել նոր տեխնոլոգիաների ներդրման նպատակով այդ գործունեությամբ զբաղվող ընկերություններին օժանդակության տրամադրում,
28. հարգորոշում և հարգադրոշմում իրականացնող ընկերությունների կարողությունների զարգացման համար օժանդակության գործիքի մշակում,
29. հարգորոշում և հարգադրոշմում իրականացնող ընկերությունների նկատմամբ արդյունավետ պահանջների սահմանում,
30. ոլորտի արտադրանքի նկատմամբ որակի պահանջներին համապատասխանության հսկողության արդյունավետ մեխանիզմների ներդրում,
31. ոլորտի արտադրանքի դրոշմավորման համակարգի ներդրում,
32. սպառողների իրազեկվածության բարձրացմանն ուղղված միջոցառումներ։

**7․ ԾՐԱԳՐԻ ՖԻՆԱՆՍԱՎՈՐՈՒՄԸ**

Ծրագրի իրականացման ապահովման համար անհրաժեշտ ֆինանսավորման աղբյուրներ կարող են լինել՝ Հայաստանի Հանրապետության պետական բյուջեից և օրենքով չարգելված այլ միջոցներից ֆինանսավորումները: Ծրագրի իրագործման համար անհրաժեշտ պետական աջակցության գումարը գնահատվում է մոտ 1.66 մլրդ դրամ։

**8․ ԾՐԱԳՐԻ ՄՇՏԱԴԻՏԱՐԿՈՒՄԸ**

Ծրագրի արդյունավետ իրականացման նպատակով նախատեսվում է իրականացնել նախատեսված և փաստացի ցուցանիշների, կատարված միջոցառումների վերաբերյալ մշտադիտարկում ծրագրի ընդունումից հետո երկրորդ տարվա վերջում և ծրագրի ավարտին, ինչպես նաև ծրագրի կատարման ընթացքի ընթացիկ մշտադիտարկում՝ տարեկան կտրվածքով։ Մշտադիտարկման նպատակն է՝ վեր հանել ծրագրի իրագործման ընթացքում առկա խնդիրները, ստուգել ցուցանիշների կատարողականը։

1. Տե՛ս, <https://www.armstat.am/am/?nid=82&id=2592> [↑](#footnote-ref-1)
2. Տե՛ս, <https://src.am/am/customStatisticsPage?id=128> [↑](#footnote-ref-2)
3. Տե՛ս <https://src.am/am/customStatisticsPage?id=128>, [ՀՀ արտաքին առևտուրն երկիր-ապրանք կտրվածքով (2021-2022թթ.)](https://src.am/storage/statistics/vt_artar_imp_erkapr_2021_2022_64c8b3752e690.xls) [↑](#footnote-ref-3)
4. Տե՛ս https://src.am/am/customStatisticsPage?id=128, ՀՀ արտաքին առևտուրն երկիր-ապրանք կտրվածքով (2021-2022թթ.) [↑](#footnote-ref-4)
5. Տե՛ս https://src.am/am/customStatisticsPage?id=128, ՀՀ արտաքին առևտուրն երկիր-ապրանք կտրվածքով (2021-2022թթ.) [↑](#footnote-ref-5)
6. Տե՛ս, https://www.armstat.am/am/?nid=82&id=2543, Արդյունաբերական կազմակերպությունների հիմնական ցուցանիշներն ըստ տնտեսական գործունեության հնգանիշ դասակարգման 2022 թվականի հունվար-դեկտեմբերին [↑](#footnote-ref-6)